Боян Бойчев
Наследство

chitanka.info

На дъщеря ми Инка — Гери

Моето бебе неуетно расте,

Вече уверено стъпва и тича,

Иска всичко да разбере

И подражава с усмивка на всички.

Думички странни реди,

А тези непослушни ръчички

Непрекъснато вършат бели,

Докопвайки бързичко всичко.

И се вкопчва в мене, когато

Усеща страх или нужда от ласка,

Вълшебната думичка „тати“

Е толкова нежна и властна!

И беснее, как беснее възторжено!

Превзема люлки, пързалки,

Сигурно перпетум моторче

Има моето дяволче малко!

Две черни искрящи маслинки

Попиват света тъй голям,

Тя расте, променят се снимките

Толкова бързо. Как — аз не знам.

Своя характер тя проявява

И буйно се втурва напред,

Непременно иска да побеждава,

Упорито да застане отпред.

Знам, неусетно някак ще порасне

Моята приказна мъничка фея,

Малко тъжно, но така прекрасно —

Остарявайки, се прераждам във нея.

2006 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.